b'\n_START_ARTICLE_\nOdon iz Novare\n_START_SECTION_\n\xc5\xbdivljenje\n_START_PARAGRAPH_\nOdon se je rodil v italijanskem mestu Novara leta 1100. \xc5\xbde v zgodnji mladosti je vstopil v Kartuzijski samostan Casotta, ker je po Pravilih svetega Bruna \xc5\xbeivel silno strogo, ljubil molk in premi\xc5\xa1ljevanje. Sobratje so mislili, da bo znal po isti poti voditi tudi menihe v Jurklo\xc5\xa1tru. Od kdaj je bil v Sloveniji, ni zanesljivo znano, ker je verjetno najprej nekaj let \xc5\xbeivel v Kartuziji \xc5\xbdi\xc4\x8de. Bil je \xc5\xbee v visoki starosti, ko so ga leta 1189 izvolili za priorja Jurklo\xc5\xa1trske kartuzije. Tu je ostal dve leti in zaradi te\xc5\xbeav s pokor\xc5\xa1\xc4\x8dino sobratov se je odpravil k pape\xc5\xbeu Klemenu III., da ga je le-ta odvezal od dol\xc5\xbenosti priorja. Ko se je vra\xc4\x8dal nazaj v Jurklo\xc5\xa1ter je hudo zbolel in je ostal v Benediktinskem samostanu Trisulti, kjer je \xc5\xbeivel \xc5\xa1e naprej po strogih Pravilih svetega Bruna. S tem je tako vplival na svoje gostitelje, da so pozneje leta 1208 svoj samostan spremenili v kartuzijo. O njegovi svetosti je zvedela opatinja Adihusa iz bli\xc5\xbenjega nunskega samostana in ga poprosila, da bi se stalno naselil pri njih kot spovednik. Zgradili so mu celico po predpisih kartuzijanov, ker je veliko molil in trdo delal, ker je hotel z lastnim delom pripomo\xc4\x8di k pre\xc5\xbeivljanju. Edina pot iz celice je bila pot v cerkev, kjer je imel govore za redovnice in za mno\xc5\xbeice, ki so se zgrinjale, da poslu\xc5\xa1ajo njegovo v srce segajo\xc4\x8do besedo. Ob tem se je mnogo ljudi spreobrnilo. Odon je tedaj \xc5\xbee prekora\xc4\x8dil devetdeseto leto starosti in je bil tako zatopljen v ve\xc4\x8dnost, da se je ljudem dozdevalo, da je samo \xc5\xa1e glasnik onostranstva. O njem je \xc5\xa1el glas, da je vsaka pro\xc5\xa1nja, ki jo ljudem na ljubo predlo\xc5\xbei Bogu, vidno usli\xc5\xa1ana._NEWLINE_Odon je 14. januarja 1198 v vidni bla\xc5\xbeenosti izdihnil. Pape\xc5\xbe Gregor IX. je dal ob procesu za bla\xc5\xbeenega leta 1240 zasli\xc5\xa1ati 106 pri\xc4\x8d, ki so poro\xc4\x8dale o dokazih za njegovo izredno svetost, ker pa niso mogli zbrati podatkov iz ostalih krajev, tudi ne iz Slovenije, je odlok o razglasitvi za bla\xc5\xbeenega iz\xc5\xa1el \xc5\xa1ele leta 1859 in potrdil \xc4\x8da\xc5\xa1\xc4\x8denje, ki se je obdr\xc5\xbealo ve\xc4\x8d kot \xc5\xa1est stoletij.'